**Ingen tegn på at kviksølv øger risikoen for hjertekarsygdomme i den Grønlandske befolkning.**

Kviksølv er et af de giftigste tungmetaller, og nogle undersøgelser har vist en sammenhæng mellem kviksølv og risikoen for udviklingen af hjertekarsygdomme. Således har verdenssundhedsorganisationen (WHO), angivet at hjertekarsygdom kan reduceres, blandt andet ved at mindske forureningen af tungmetaller.

I de Arktiske lande (Alaska, Canada og Grønland) er befolkningen mere udsat for forurening af kviksølv, da de gennem den traditionelle kost indtager især meget havpattedyr som indeholder store mængder kviksølv. Siden 1991 har man fulgt udviklingen i mængden af forskellige tungmetaller i blodet blandt den Arktiske befolkning. Den Grønlandske befolkning har de højeste blod-niveauer af kviksølv i verden. På den baggrund valgte vi at undersøge om store mængder af kviksølv i blodet øger risikoen for udvikling af hjertekarsygdomme i den Grønlandske befolkning.

Vi tog udgangspunkt i ’Befolkningsundersøgelsen 2005-2010’ af i alt 3083 deltagere fordelt på 9 byer og 13 bygder. Vi fulgte deltagerne i ’Det Grønlandske landspatientregister’, ’Det Danske landspatient register’ samt i ’Det Grønlandske dødsårsagsregister’ for at se om deltagerne efter deltagelse i ’Befolkningsundersøgelsen 2005-2010’ havde udviklet en hjertekarsygdom.

I analyserne af sammenhængen mellem kviksølv målt i blodet og risikoen for udvikling af hjertekarsygdomme, tog højde for andre faktorer, fx alder, der indirekte kunne forklare en eventuel sammenhæng. Selvom personerne i befolkningsundersøgelsen havde høje niveauer af kviksølv i blodet, fandt vi ingen sammenhæng mellem høje kviksølv niveauer målt i blodet og risiko for udvikling af hjertekarsygdomme i den Grønlandske befolkning.

Alder viste sig at være den største risikofaktor for udvikling af hjertekarsygdomme, og desuden havde kvinder lavere risiko sammenlignet med mænd.

Vores resultater tyder på at der ikke er nogen risiko for hjertekarsygdom forbundet med den traditionelle grønlandske kost, og man derfor fortsat kan spise fisk og havpattedyr uden at frygte en forhøjet risiko for hjertekarsygdom. Trods vores fund, er det vigtigt fortsat at følge målingerne af tungmetaller i blodet i den grønlandske befolkning, og det kunne være relevant at undersøge om en andre tungmetaller eller forureningsstoffer kan øge risikoen for udvikling af hjertekarsygdomme.

**Af:** Trine Jul Larsen, Steno Diabetes Center Copenhagen & Ilisimatusarfik. Tlf. +299 23 40 53

**Kilde:** Trine Jul Larsen, Marit Eika Jørgensen, Christina Viskum Lytken Larsen, Inger Katrine Dahl-Petersen, Pernille Falberg Rønn, Peter Bjerregaard, Stine Byberg. [Whole blood mercury and the risk of cardiovascular disease among the Greenlandic population.](https://www-ncbi-nlm-nih-gov.ep.fjernadgang.kb.dk/pubmed/29554622) Environ Res. 2018 Jul;164:310-315.